bluuebunny/crossref_metadata_2025 huggingface dataset:
Delegating Multiple Decisions
Authors: Frankel Alex
Published: October 2016

This paper shows how to extend the heuristic of capping an agent against her bias to delegation problems over multiple decisions. Caps may be exactly optimal when the agent has constant biases, in which case a cap corresponds to a ceiling on the weighted average of actions. More generally caps give approximately first-best payoffs when there are many independent decisions. The shape of the cap translates into economic intuition on how to let an agent trade off increases on one action for decreases on other actions. I discuss applications to political delegation, capital investments, monopoly price regulation, and tariff policy. (JEL D42, D72, D82, F13, L12, L51)
Exchange Efficiency with Weak Ownership Rights
Authors: Bar-Gill Oren , Persico Nicola
Published: October 2016

We show that efficient exchange obtains independently of the degree to which a legal system protects the rights of owners. We study a number of different legal rules, including property rules (strong protection), liability rules (any party can take the owner's asset but must pay a legally determined compensation), and even rules that protect the owner's interests very weakly (liability rules with a very low compensation level). Efficiency is obtained as long as the degree of protection provided by law and by the bargaining protocol is not “too” inversely correlated with a party's valuation of the asset. (JEL D21, D51, K11, 034, P14)
Voluntary Contributions and Collective Redistribution
Authors: Baranski Andrzej
Published: October 2016

I study a multilateral bargaining game in which committee members invest in a common project prior to redistributing the total value of production. The game corresponds to a Baron and Ferejohn (1989) legislative bargaining model preceded by a production stage that is similar to a voluntary contribution mechanism. In this game, contributions reach almost full efficiency in a random rematching experimental design. Bargaining outcomes tend to follow an equity standard of proportionality: higher contributors obtain higher shares. Unlike other bargaining experiments with an exogenous fund, allocations involving payments to all members are modal instead of minimum winning coalitions, and proposer power is quite low. (JEL C78, D63, D71, D72, H41)
Naked Exclusion with Private Offers
Authors: Miklós-Thal Jeanine , Shaffer Greg
Published: October 2016

We consider a seller's ability to deter potential entrants by offering exclusive contracts to downstream buyers. Previous literature has shown that this can be a profitable strategy if there is a coordination failure on the part of the buyers or if the seller can make discriminatory “divide-and-conquer” offers. This literature assumes that all offers are public. We show that if buyers cannot observe each other's offers and have passive or wary out-of-equilibrium beliefs, the divide-and-conquer exclusion strategy fails. Equilibria in which the incumbent obtains exclusion due to a coordination failure, on the other hand, exist for all out-of-equilibrium beliefs. (JEL D43, D83, D86, L13, L22, L40)
Βουτιάνοι Λακωνίας, Εκκλησιές: Η ανασκαφική έρευνα. ΙΙ. Η πρωτοβυζαντινή εγκατάσταση
Authors: ΕΛΕΥΘΕΡΙΟΥ Ευαγγελία Π. , ΣΚΑΓΚΟΣ Νεκτάριος Ι.
Published: October 2016

Σημαντική αρχαιολογική θέση αποκαλύφθηκε πρόσφατα στις Εκκλησιές Βουτιάνων Λακωνίας, βόρεια-βορειοδυτικά της Σπάρτης. Στα τέλη του 5ου – αρχές 6ου αιώνα χρονολογούνται οικιστική εγκατάσταση και χώρος χριστιανικής νεκρικής λατρείας, ο οποίος συνιστά το μοναδικό μέχρι σήμερα γνωστό παράδειγμα στη Λακωνία. Το σύνολο συνδέεται με την παρουσία μιας μικρής χριστιανικής κοινότητας στην εγγύς περιφέρεια της Σπάρτης. Στα μέσα περίπου του 6ου αιώνα η εγκατάσταση αναπτύχθηκε με την ανέγερση νέων κτηρίων και την αλλαγή χρήσης υφιστάμενων, τα οποία εξυπηρετούσαν αγροτοβιοτεχνικές δραστηριότητες. Στη θέση επήλθε στα τέλη του ίδιου αιώνα καταστροφή από πυρκαγιά και εγκατάλειψη, γεγονός που οφείλεται πιθανότατα στις αναστατώσεις τις οποίες προκάλεσαν οι σλαβικές επιδρομές.
Ανάγλυφες εικόνες σε ξύλο απο την Καστοριά και την περιοχή της.
Authors: ΤΣΙΓΑΡΙΔΑΣ Ε. Ν.
Published: October 2016

Στο άρθρο αυτό δημοσιεύονται έξι ανάγλυφες εικόνες, οι οποίες προέρχονται από την Καστοριά ή βρίσκονται σε ναούς γειτονικών οικισμών με την πόλη. Οι εικόνες αυτές, οι οποίες χρονολογούνται στο δεύτερο μισό του 13ου και του 15ου αιώνα, αποτελούν ένα μοναδικό σύνολο ανάγλυφων εικόνων σε ξύλο που συνδέεται με μία βυζαντινή πόλη.
Αμφιπρόσωπη εικόνα του βυζαντινού μουσείου Αθηνών. Ποίημα αριστοκρατικής ζωγραφικής των Παλαιολόγων.
Authors: ΑΧΕΙΜΑΣΤΟΥ-ΠΟΤΑΜΙΑΝΟΥ Μυρτάλη
Published: October 2016

Η αμφιπρόσωπη εικόνα της Θεοτόκου και της Σταύρωσης, του Βυζαντινού Μουσείου Αθηνών, καταλέγεται στα σπουδαία δημιουργήματα της παλαιολόγειας ζωγραφικής. Η Παναγία στην κύρια όψη ανήκει σε σπανιότερη παραλλαγή του τύπου της Οδηγήτριας. Η Σταύρωση, έργο του ίδιου ζωγράφου και εξίσου ιδιαίτερη για την εκλεκτική ερμηνεία της, συγκεντρώνει σημαντικά τυπολογικά χαρακτηριστικά. Αυτά αφορούν κυρίως στη λεπταίσθητη μορφή της Παναγίας, στο τοπιογραφικό περιβάλλον, με τη μοναδική απεικόνιση της πόλης Ιερουσαλήμ στη σκηνή, και στις σπάνιες λαμπερές ακτίνες στο φωτοστέφανο του Εσταυρωμένου, που παραπέμπουν στον εξυμνούμενο «ἥλιο τῆς δικαιοσύνης» Χριστό. Τα ακριβά και άριστα επεξεργασμένα χρώματα, η σύνθεση, τα εικονογραφικά και τα τεχνοτροπικά στοιχεία των δύο παραστάσεων οδηγούν στην άποψη ότι η εικόνα θα πρέπει να δημιουργήθηκε από σπουδαίο ζωγράφο της Κωνσταντινούπολης, ίσως όχι πολύ αργότερα από τη δεύτερη δεκαετία του 14ου αιώνα.
Ροδιακή εικόνα έφιππου Αγίου Δημητρίου στην Πάτμο.
Authors: ΜΑΣΤΡΟΧΡΗΣΤΟΣ Νικόλαος
Published: October 2016

Από τον ναό του Αγίου Δημητρίου στη Χώρα Πάτμου προέρχεται η εικόνα του έφιππου αγίου Δημητρίου «σε παρέλαση». Η σύγκριση με τη μνημειακή ζωγραφική ναών της Ρόδου, όπως, μεταξύ άλλων, του αγίου Δημητρίου από τον ναό του Αγίου Σπυρίδωνος στη μεσαιωνική πόλη, αλλά και με την εικόνα της Παναγίας Γαλακτοτροφούσας από την έκθεση του Παλατιού του Μεγάλου Μαγίστρου, οδηγεί στη χρονολόγησή της στις αρχές του 15ου αιώνα και την απόδοσή της σε ροδιακό εργαστήριο.
Riding equipment from the principality of Achaea (1205-1428).
Authors: BARMPARITSA Eleni
Published: October 2016

H χρήση του αλόγου στην προβιομηχανική εποχή καθόρισε πολλαπλές ανθρώπινες δραστηριότητες: παραγωγικές διαδικασίες, μεταφορές, τη διεξαγωγή του πολέμου. Σε δυο επίκαιρες θέσεις του Πριγκιπάτου της Αχαΐας, τα κάστρα Χλεμούτσι και Γλαρέντζα, πρόσφατες ανασκαφές έφεραν στο φως μια σημαντική συλλογή στοιχείων ιπποσκευής. Πρόκειται κυρίως για σπιρούνια που συνδέονταν με αστούς της Γλαρέντζας, οι οποίοι είχαν την ιδιότητα του ιππότη και πέταλα αλόγων και ημιόνων.
Κεραμική μεταβυζαντινής περιόδου απο την Πάτρα και τεκμήρια τοπικών κεραμικών εργαστηρίων.
Authors: ΒΑΣΙΛΑΚΗΣ Νικόλαος
Published: October 2016

Από σωστικές ανασκαφές οικοπέδων της Άνω Πόλης και ανασκαφές στο κάστρο Πάτρας προέρχεται κεραμικό υλικό που σκιαγραφεί την κεραμική παραγωγή από τον 16ο έως τον 19ο αιώνα. Η κεραμική που παρουσιάζεται αποτελεί τόσο παραγωγή τοπικών εργαστηρίων, όπως τεκμηριώνεται από τις αρχαιολογικές ενδείξεις στην Πάτρα και την ευρύτερη περιοχή της, που επιβεβαιώνουν τη λειτουργία κεραμικών κλιβάνων στην εξεταζόμενη περίοδο, όσο και παραγωγή εργαστηρίων κεραμικής της Μικράς Ασίας. Στο υλικό περιλαμβάνονται δοχεία φύλαξης και μεταφοράς υγρών και ειδών διατροφής, επιτραπέζια αγγεία, κυρίως κανάτια και μικρός αριθμός από κούπες και πινάκια, που συνδέονται με οικιστικά σύνολα. Στα κεραμικά είδη καθημερινής χρήσης, ως αδιάψευστοι μάρτυρες της ιδιωτικής ζωής των χρηστών, εντάσσονται και πήλινες καπνοσύριγγες.
Ο Γεώργιος Λαμπάκης στη Φθιώτιδα (1896-1910). Οψεις της ερευνητικής του δραστηριότητας στην ελληνική Περιφέρεια.
Authors: ΠΑΛΛΗΣ Γιώργος
Published: October 2016

Ο Γεώργιος Λαμπάκης πραγματοποίησε μεταξύ των ετών 1896-1910 οκτώ τουλάχιστον ταξίδια στη Φθιώτιδα, κατά τα οποία κατέγραψε στοιχεία για τα βυζαντινά και τα μεταβυζαντινά μνημεία της. Η δραστηριότητά του στην περιοχή παρουσιάζει ενδιαφέρον για την κατανόηση των κινήτρων, των ενδιαφερόντων και του τρόπου της ερευνητικής εργασίας του. Οι παράμετροι αυτές εξετάζονται στο κείμενο μέσα από τις δημοσιευμένες στο ΔΧΑΕ σύντομες ειδήσεις και από τις ανέκδοτες ση-μειώσεις και την αλληλογραφία του Λαμπάκη.
Αξιολόγηση της ανάγνωσης στην προσχολική εκπαίδευση: Πεποιθήσεις νηπιαγωγών
Authors: Κωστοπούλου Αγγελική
Published: October 2016

 

Περίληψη

Διαφορετικές προσεγγίσεις παρουσιάζονται στη βιβλιογραφία για την αποτελεσματική χρήση της αξιολόγησης  στην προσχολική εκπαίδευση.  Σύμφωνα με τους Bertram and Pascal (2002) «η είσοδος μαθησιακών στόχων και δεικτών γνώσης είναι μια προσπάθεια της κυβέρνησης του Ηνωμένου Βασιλείου να  ενισχύσει τις μαθητικές επιδόσεις. Οι μαθητικές επιδόσεις, από την άλλη, περιορίζονται σε ό,τι μπορεί να μετρηθεί. Αλλά, ότι μπορεί να μετρηθεί δεν αντικατοπτρίζει την πολυπλοκότητα της προσχολικής εκπαίδευσης»(σ.88)

Σε αυτή την παρουσίαση θα συζητηθεί μέρος των αποτελεσμάτων μιας ερευνητικής μελέτης, σχετικά με τις πεποιθήσεις για τη διδασκαλία της ανάγνωσης  νηπιαγωγών που εργάζονται σε διαφορετικά είδη νηπιαγωγείων. Συγκεκριμένα, νηπιαγωγών που τα νηπιαγωγεία τους υπάγονται σε δημόσια δημοτικά σχολεία,  νηπιαγωγών που εργάζονται σε ιδιωτικούς παιδικούς σταθμούς, και σε νηπιαγωγούς που εργάζονται σε Reception  Classes σε δημόσια δημοτικά σχολεία. Ερωτηματολόγια, συνεντεύξεις και μη συμμετοχική παρατήρηση ήταν οι μέθοδοι που χρησιμοποιήθηκαν για τη συλλογή των δεδομένων. 

Η μελέτη έδειξε ότι οι παιδαγωγοί που εργάζονται σε ιδιωτικούς  παιδικούς σταθμούς θεωρούσαν την αξιολόγηση ως μια εξελικτική διαδικασία και εναντιώνονταν σε όποια μορφή τυπικής αξιολόγησης. Αντίθετα, όσοι εργάζονταν σε νηπιαγωγεία που υπάγονταν σε δημόσια σχολεία και Reception  Classes αντιμετώπιζαν αυξανόμενες απαιτήσεις να αξιολογήσουν συγκεκριμένα χαρακτηριστικά στους μαθητές τους, όπως αυτά παρουσιάζονται στο αναλυτικό πρόγραμμα. Αυτές οι διαφορές στους ρόλους των νηπιαγωγών φαίνεται ότι σχετίζονται με σημαντικές διαφορές αναφορικά με τις πεποιθήσεις και τις πρακτικές που ακολουθούν αναφορικά με την αξιολόγηση της ανάγνωσης.
«Φωνές και γράμματα» Μέθοδος πρώτης ανάγνωσης και γραφής
Authors: Αγγελόπουλος Φάνης
Published: October 2016

Ως σήμερα η διδασκαλία της ανάγνωσης και της γραφής βασίζεται στα γράμματα.  Η προκείμενη μέθοδος ξεκινάει από τους φθόγγους, τους ήχους που περιέχει κάθε λέξη. Με τη βοήθεια καρτελών και καρτών τούς κάνει  χειροπιαστούς στο παιδί και μόνο αργότερα προχωράει στα γράμματα. Αντιμετωπίζει έτσι την έλλειψη του «υλικού» φθόγγου  στη γραπτή γλώσσα δηλαδή την πρώτη δυσκολία - από ψυχολογικής πλευράς -  που παρουσιάζεται στο παιδί. 

  Απευθύνεται σε παιδιά προσχολικής ηλικίας (4,5-6 ετών). Μπορεί όμως να βοηθήσει και μαθητές της Α΄ Δημοτικού, ειδικά τους πρώτους μήνες του σχολείου.
Ο εθελοντισμός στην ειδική αγωγή και η λειτουργία του εργαστηρίου εικαστικών ΑΜΕΑ στο Δήμο Πετρούπολης
Authors: Φαράντου Κωνσταντίνα
Published: October 2016

Η σχετική συζήτηση αφορά ένα σύνολο θεματικών όπως:

1)      Σκέψεις και κίνητρα όσον αφορά τον εθελοντισμό σε προγράμματα εδικής αγωγής.

2)      Η συμβολή των εικαστικών τεχνών στη διατήρηση μιας ολιστικής εικόνας των ατόμων με αναπηρία ως “πλήρη πρόσωπα” έναντι α) των ιδιαίτερων χαρακτηριστικών των κατηγοριών των ποικίλων βλαβών της υγείας ή/και β) των περιοριστικών - συχνά στερεοτυπικών - κοινωνικών αποδόσεων γι αυτές.

3)      Εκπαιδευτικό υλικό και μέθοδοι που χρησιμοποιούνται στο εργαστήριο εικαστικών τεχνών του Δήμου Πετρούπολης σε σχέση με τα διεξαγόμενα προγράμματα ειδικής αγωγής.

4)      Η έννοια της “φυσιολογικότητας” ως κοινωνικά κατασκευασμένος όρος αξίας και το ζήτημα της αποδοχής της “διαφορετικότητας”.

5)      “Επιβαλλόμενα εμπόδια”: Οι επιπτώσεις της εσωτερίκευσης της “κανονικότητας” από τα άτομα με αναπηρία και το στενό τους περιβάλλον.

6)      Το ζήτημα της ενδυνάμωσης: Η κατανόηση, διεύρυνση και αξιοποίηση της συμβολοποίησης της εμπειρίας των ατόμων με αναπηρία μέσω καλλιτεχνικών δραστηριοτήτων.

7)      Η ανάγκη αποτελεσματικής παρέμβασης και υποστήριξης των οικογενειών με ανάπηρα παιδιά.

8)      Ο εθελοντισμός ως αμφίδρομη σχέση οφέλους μεταξύ παρόχου φροντίδας και αποδέκτη.
Διεύθυνση και Ηγεσία Ο ρόλος του Διευθυντή της Σχολικής Μονάδας
Authors: Ανδρής Ευστάθιος
Published: October 2016

Η αναδιάρθρωση της οργάνωσης και διοίκησης της εκπαίδευσης, ως οντότητας με συγκεκριμένη δομή, που ενεργεί σε κοινωνικό χώρο, στηρίζει τη λειτουργία της σε ανθρώπινο δυναμικό και τάσσεται στην ικανοποίηση συγκεκριμένων σκοπών μέσα από τη συστηματοποίηση ενός συνόλου ενεργειών, αποτελεί εθνική στρατηγική επιλογή για τον επαναπροσδιορισμό του εκπαιδευτικού μας συστήματος στις σύγχρονες συνθήκες. Σκοπός της παρούσας έρευνας υπήρξε η ανάδειξη του υψηλού ενδιαφέροντος που συγκεντρώνει η σχολική μονάδα ως κοινότητα μάθησης, χώρος κουλτούρας και πολιτισμού, αλλά και διοικητικός οργανισμός θεσμικά ιεραρχημένος και οργανωμένος. Ειδικότερα εις ό,τι αφορά στη διοίκηση της σχολικής μονάδας ως διαδικασίας συντονισμού ανθρώπων και δραστηριοτήτων για επίτευξη προτεθέντων κοινών στόχων, διερευνήθηκε ο ρόλος και η σημασία του Διευθυντή, οι αρμοδιότητες και τα ανατιθέμενα σ΄ αυτόν καθήκοντα, καθώς και τα επιστημονικά, παιδαγωγικά και διοικητικά χαρακτηριστικά που προϋποτίθενται για την επιτυχή και αποτελεσματική άσκηση της σχολικής ηγεσίας εκ μέρους του. Η μελέτη του νομικού πλαισίου και η αξιοποίηση επιλεγμένης ελληνόγλωσσης και ξενόγλωσσης βιβλιογραφίας κατέτεινε στην αδρομερή διάκριση τριών κυρίως μορφών άσκησης της ηγεσίας : α) της αυταρχικής, β) της χαλαρής και γ) της δημοκρατικής ηγεσίας, διακριτών επί τῃ βάσει διαφοροποιούμενων χαρακτηριστικών και προτεραιοτήτων. Τα αποτελέσματα της έρευνας συγκλίνουν στην ανάδειξη της δημοκρατικής ηγεσίας ως αναγκαίας συνθήκης για την πραγμάτωση του στόχου της ποσοτικής και ποιοτικής αναβάθμισης του ελληνικού εκπαιδευτικού συστήματος, κατά το πρόταγμα της σύγχρονης παιδαγωγικής συγκυρίας και την αρχή της δημοκρατίας και της δικαιοσύνης.
Οργάνωση και Διαχείριση του Τμήματος Ένταξης. Θέσεις και Αντιθέσεις.
Authors: Βλάχου Πολυξένη
Published: October 2016

Περίληψη

Είναι κοινώς αποδεκτό ότι η σύγχρονη πραγματικότητα της Ειδικής Αγωγής στην Ελλάδα καθορίζεται - περισσότερο από ποτέ - από σαρωτικές αλλαγές οι οποίες καθιστούν το εκπαιδευτικό έργο πιο απαιτητικό και πολύπλοκο.

Στο ΦΕΚ αρ. 17812/Γ6/12-02-2014, αποφαίνεται η νόμιμη σύσταση των Επιτροπών Διαγνωστικής Εκπαιδευτικής Αξιολόγησης και Υποστήριξης (ΕΔΕΑΥ) και ο καθορισμός των ιδιαίτερων καθηκόντων των μελών και των συντονιστών αυτών.

Η θέσπιση των ΕΔΕΑΥ στηρίζεται στις νέες αντιλήψεις και τις πρακτικές που επιτάσσουν οι Διεθνείς Συμβάσεις για τα Ανθρώπινα Δικαιώματα και για την εκπαίδευση των παιδιών (Ν. 2101, ΦΕΚ 192Α/1992) και ιδιαίτερα αυτών με αναπηρία (Ν. 4074/2012, ΦΕΚ 88 Α/2012) και έχουν ως στόχο τη διεπιστημονική ενίσχυση του σχολείου και του εκπαιδευτικού στο γενικό σχολείο με την ανάπτυξη πρακτικών υποστήριξης και επιπρόσθετων συμπληρωματικών υπηρεσιών Ειδικής Αγωγής και Εκπαίδευσης (ΕΑΕ), οι οποίες αποτελούν συστατικό στοιχείο της κοινής εκπαίδευσης.

Η αλλαγή των δομών στο πλαίσιο της συμπερίληψης φέρει και αναγκαίες μεταβολές στην εκπαιδευτική διαδικασία. Ο εκπαιδευτικός της ΕΑΕ, εκτός από δάσκαλος, υποστηρικτής και καθοδηγητής των παιδιών με ειδικές εκπαιδευτικές ανάγκες, γίνεται και αξιολογητής, στο επίπεδο της διάγνωσης, των ίδιων αυτών εκπαιδευτικών αναγκών.

Με την παρούσα εισήγηση γίνεται προσπάθεια αποσαφήνισης της εκπαιδευτικής διαδικασίας, καθώς και του έργου του εκπαιδευτικού του Τμήματος Ένταξης (Τ.Ε.) στο πλαίσιο της συμπερίληψης και της διεπιστημονικότητας.

 

 
Η Γενικευμένη Αγχώδης Διαταραχή στο σχολείο και ο ρόλος του εκπαιδευτικού στην αντιμετώπισή της
Authors: Αντωνίου Αδριανή
Published: October 2016

Η παρούσα μελέτη πραγματεύεται μία από τις αγχώδεις διαταραχές και συγκεκριμένα τη Γενικευμένη Αγχώδη Διαταραχή (ΓΑΔ), η οποία είναι πολύ συχνή κατά την παιδική ηλικία, εκδηλώνεται για πρώτη φορά συνήθως στα 10-12 έτη, καθώς επίσης είναι χρόνια και συνοδεύεται από ακραίο και μη ελεγχόμενο άγχος. Έρευνες έχουν δείξει ότι η εμφάνιση της διαταραχής δεν εξαρτάται από κάποιο γενετικό παράγοντα, παρ’ όλα αυτά, ο περιβαλλοντικός παράγοντας συνδέεται με την εμφάνιση της διαταραχής. Η διάγνωση της διαταραχής προϋποθέτει την έντονη ανησυχία του παιδιού για γεγονότα του παρελθόντος, αλλά και του μέλλοντος ή την υπερβολική εγρήγορσή του για το αν θα μπορέσει να τα καταφέρει σε διάφορες καταστάσεις που σχετίζονται, για παράδειγμα, με το σχολείο ή τις σχέσεις του με τους συνομηλίκους. Ένας μαθητής με ΓΑΔ λόγω της διαταραχής εκδηλώνει αρκετές δυσκολίες στα πλαίσια της σχολικής τάξης, ωστόσο οι ίδιες αυτές δυσκολίες ενισχύουν συνεχώς την αγχώδη συμπεριφορά του. Συνεπώς, η ΓΑΔ αποτελεί καθημερινό πρόβλημα για αρκετούς μαθητές της παιδικής ηλικίας, καθώς επίσης και για αρκετούς εκπαιδευτικούς, οι οποίοι ενδέχεται να αναγνωρίζουν συχνά συμπτώματα υπερβολικού άγχους στους μαθητές τους, τα οποία τους εμποδίζουν να προσαρμοστούν ομαλά στις απαιτήσεις της σχολικής τάξης. Επομένως, επιβάλλεται η επιμόρφωση κάθε εκπαιδευτικού σχετικά με τη διαταραχή, έτσι ώστε να είναι σε θέση να αναγνωρίζει, αρχικά, τα συμπτώματα της ΓΑΔ στους μαθητές του και στη συνέχεια να προχωράει σε παρεμβάσεις μέσα στο σχολείο. Ταυτόχρονα, ο εκπαιδευτικός είναι απαραίτητο να φροντίζει να διαμορφώσει ένα ζεστό ψυχοκοινωνικό κλίμα μέσα στην τάξη, ώστε ο μαθητής με ΓΑΔ να αισθάνεται προστασία και σταθερότητα μέσα σ’ αυτήν.
Προβληματισμοί και όψεις των στερεοτύπων και των παρεχόμενων υπηρεσιών για τα άτομα με ΑμΕΕΑ
Authors: Σπυρόπουλος Τρύφων
Published: October 2016

Η παρούσα εργασία, στηριγμένη σε σύντομη βιβλιογραφική ανασκόπηση, εξετάζει, μέσα από την εκπαιδευτική πρακτική, την κοινωνική πραγματικότητα και το πολιτικό θάρρος, εάν υπάρχει ένα πραγματικό και ισχυρό πλαίσιο προθέσεων για την κατοχύρωση των δικαιωμάτων των ατόμων με ΑμΕΕΑ. Το επιζητούμενο είναι μια σκιαγράφηση των κοινωνικών αντιλήψεων, των νομικών κειμένων και των εκπαιδευτικών πρακτικών ώστε να φανεί εάν υπάρχει πραγματική πρόθεση στο πλαίσιο της ισοτιμίας των δικαιωμάτων ή ένα τυπικό ενδιαφέρον συμπόνιας για τα άτομα με ΑμΕΕΑ διατυπωμένη, πιθανόν, με ρητορική υποκρισία. Η εργασία θεματοποιείται σε τέσσερις άξονες προβληματισμού: την ψυχολογική διάσταση του ατόμου με αναπηρία όπως παρουσιάζεται από μια συνέντευξη του Στήβεν Χόκινγκ, τον εκπαιδευτικό προβληματισμό για την ισότιμη συνεκπαίδευση των ατόμων με ΑμΕΕΑ, την πολιτική βούληση και τις νομοθετικές ρυθμίσεις για την εξασφάλιση των δομών και προϋποθέσεων για την ισότιμη συνεκπαίδευση, καθώς και τον τρόπο που αναπτύσσονται εντός του θεσμού της εκπαίδευσης.

 

 
Διερευνώντας τα αίτια του ανεπίσημου φαινομένου Γονεϊκής Επιλογής σχολείου (ΓΕΣ) στο ελληνικό εκπαιδευτικό σύστημα
Authors: Αρβανιτά Αργυρώ , Παπαϊωάννου Μαρία
Published: October 2016

Σκοπός της έρευνας είναι να μελετήσει το ανεπίσημο φαινόμενο της γονεϊκής επιλογής δημόσιου σχολείου στην Πρωτοβάθμια Εκπαίδευση,  τους λόγους καταστρατήγησης του γεωγραφικού κριτηρίου εγγραφών σε συγκεκριμένα δημόσια δημοτικά σχολεία. Επιχειρεί να απαντήσει σε ένα διττό ερώτημα: ποιοι είναι οι λόγοι που κάποιοι γονείς αποφασίζουν να μεταφέρουν το παιδί τους από το σχολείο της γειτονιάς τους σε ένα άλλο δημόσιο σχολείο και ποιο είναι το μοντέλο ηγεσίας των σχολείων αυτών. Πρόκειται για μία ποιοτική έρευνα, η οποία αξιοποιεί  δεδομένα από 12 περιπτώσεις δημόσιων σχολικών μονάδων. Εφαρμόζονται τεχνικές ανάλυσης περιεχομένου (discourse analysis) σε 12 συνεντεύξεις διευθυντών και 15 συνεντεύξεις γονέων των συγκεκριμένων σχολείων. Από την ανάλυση λόγου προκύπτουν δύο τύποι μετακινήσεων: υποχρεωτική-επιβεβλημένη μετακίνηση και η μετακίνηση από  επιλογή. Οι λόγοι που προβάλλουν οι γονείς, που εγγράφουν παιδιά σε άλλα σχολεία, είναι λόγοι ασφάλειας, η επιθυμία τους για ένα "ομοιογενές" πολιτισμικά περιβάλλον, το καταρτισμένο διδακτικό προσωπικό, το εκσυγχρονισμένο εποπτικό υλικό, το στυλ διεύθυνσης. Παρουσιάζονται τέλος, τα χαρακτηριστικά της ηγεσίας των  σχολείων και τα κίνητρα για εγγραφές μαθητών άλλων γεωγραφικών περιοχών. 
Σκόπιμες παρερμηνείες της Βιολογικής Επιστήμης
Authors: Βαβίζος Γιώργος , Ζαννάκη Κατερίνα , Ιωαννίδου Θεοδώρα
Published: October 2016

Από τα νομικά κείμενα, τα οποία προσδιορίζουν το περιεχόμενο και τα κριτήρια περιγραφής και αξιολόγησης  της κατάστασης της περιβάλλοντος και από .τις ερωτήσεις και τοποθετήσεις των συμμετεχόντων στα θεσμικά όργανα και στις δημόσιες εκδηλώσεις όπου παρουσιάζονται οι περιβαλλοντικές μελέτες, προκύπτει έλλειψη κατανόησης βασικών αρχών της βιολογικής επιστήμης.

 

Ειδικότερα, σε νομικά κείμενα δεν αντιμετωπίζεται το περιβάλλον ως ένα ανοικτό, σύνθετο και δυναμικά εξελισσόμενο σύστημα, στο οποίο όλοι οι συντελεστές του (βιοτικοί και μη βιοτικοί) βρίσκονται σε αλληλεπίδραση μεταξύ τους και εξελίσσονται από κοινού.

Από ερωτήσεις και  τοποθετήσεις προκύπτει στις παρουσιάσεις των περιβαλλοντικών μελετών  προκύπτουν επιλεκτικές αντιμετωπίσεις, συνήθως  ορισμένων ζώων,  μανιχαϊστικοί διαχωρισμοί του «κακού», στο οποίο κάποιοι υπάγουν την εκμετάλλευση των φυσικών πόρων, τα αναπτυξιακά έργα, τις τεχνικές υποδομές και τις παραγωγικές δραστηριότητες σύγχρονης τεχνολογίας από το «καλό» στο οποίο υπάγουν   γενικά οτιδήποτε θεωρούν ως «εναλλακτικό» τρόπο ζωής ή παραγωγής.  

 

Η θεσμοθετημένη επιταγή να διαμορφώσει η διδασκαλία της βιολογίας στη δευτεροβάθμια εκπαίδευση τις  ικανότητες του μελλοντικού πολίτη να ερμηνεύει καταστάσεις που σχετίζονται με τους οργανισμούς και το περιβάλλον φαίνεται ότι δεν κατορθώνει να επιτύχει το επιδιωκόμενο αποτέλεσμα. Η αποτυχία αυτή δεν αποδίδεται μόνο σε προβλήματα διδακτικής αλλά κυρίως σε ιδεολογικές επιλογές, οι οποίες ευνοούν τις ρομαντικές και μεταφυσικές θεωρήσεις.

 
Διερεύνηση των απόψεων των εκπαιδευτικών της Γενικής Τάξης για την ένταξη μαθητών με Ειδικές Μαθησιακές Ανάγκες
Authors: Βασιλείου Ευγενία , Χαριτάκη Γαρυφαλιά
Published: October 2016

Οι απόψεις για την εκπαίδευση των παιδιών με ειδικές ανάγκες ακολούθησαν διάφορα στάδια, αρχίζοντας από τον αποκλεισμό τους από την κοινωνία και τα διάφορα εκπαιδευτικά συστήματα (Barnes, 1997). Ακολούθησαν διαχωριστικές πρακτικές, σύμφωνα με τις οποίες τα παιδιά με ειδικές ανάγκες ήταν καλύτερα να εκπαιδεύονται σε ειδικά σχολεία από εξειδικευμένα άτομα. Η ένταξη, αν και αρχικά αποτέλεσε ελπιδοφόρα διέξοδο για την παροχή ισότιμης εκπαίδευσης σε όλα τα παιδιά, στην πορεία αμφισβητήθηκε. Χαρακτηρίστηκε μάλιστα ως ακόμα μια μορφή διαχωρισμού, αφού η γενικότερη αντίληψη εξακολουθούσε να θεωρεί ότι τα παιδιά με ειδικές ανάγκες έχουν το ‘πρόβλημα’ και το σχολείο τα αποδέχεται κάνοντας κάποιες απαραίτητες διευθετήσεις, οι οποίες έχουν διαχωριστικό χαρακτήρα (Allan, 2006). Σκοπός της έρευνας είναι να μελετηθούν οι απόψεις, η γνώση και οι αντιλήψεις των εκπαιδευτικών γενικής τάξης σχετικά με την ένταξη και πως νιώθουν σχετικά με την υπάρχουσα γνώση και εφαρμογή της ένταξης οι εκπαιδευτικοί. Στην παρούσα έρευνα χρησιμοποιείται τόσο η ποσοτική, όσο και η ποιοτική μεθοδολογία έρευνας. Πιο συγκεκριμένα, έγινε συνδυασμός της ημι- δομημένης συνέντευξης σε 4 εκπαιδευτικούς δημοτικής εκπαίδευσης και της χρήσης ερωτηματολογίου σε 40 ακόμα διαφορετικούς εκπαιδευτικούς δημοτικής εκπαίδευσης που συμμετείχαν στην έρευνα. Ο συνδυασμός και των δύο μεθόδων έγινε ώστε να ερευνηθεί πολύπλευρα το θέμα. Τα αποτελέσματα που προέκυψαν μέσα από το ερωτηματολόγιο και την ημι-δομημένη συνέντευξη φανερώνουν ότι, οι εκπαιδευτικοί τείνουν να αντιμετωπίζουν τις ειδικές εκπαιδευτικές ανάγκες κάποιων παιδιών με γνώμονα το ιατρικό και φιλανθρωπικό μοντέλο, εκφράζουν απόψεις που στηρίζονται στο διαχωρισμό και την κατηγοριοποίηση και  θεωρούν ως κύριο σκοπό της ένταξη την κοινωνικοποίηση των μαθητών. Επίσης, οι εκπαιδευτικοί γνωρίζουν πολύ λίγα για την ισχύουσα νομοθεσία της ένταξης, ωστόσο δείχνουν να είναι ικανοποιημένοι από την ικανότητά τους να εφαρμόζουν την ένταξη, αισθάνονται σε κάποιο βαθμό ικανοποίηση από την ικανότητά τους να κάνουν διαφοροποίηση και να συνεργάζονται με όλους τους εμπλεκόμενους φορείς για την ένταξη, ενώ αντίθετα νιώθουν πολύ ικανοποιημένοι από την ικανότητά τους να προωθούν την κοινωνικοποίηση των παιδιών με ειδικές ανάγκες. Οι απόψεις των εκπαιδευτικών σχετικά με την ένταξη των παιδιών με ειδικές μαθησιακές ανάγκες, δείχνουν την θετική στάση και αντίληψη που έχουν οι εκπαιδευτικοί προς την ένταξη, παρά το γεγονός ότι σε κάποιους τομείς μπορεί να μην έχουν την κατάλληλη επιμόρφωση και γνώση.
Η συναισθηματική νοημοσύνη ως παράγοντας της αναζήτησης του νοήματος ζωής στα άτομα με κινητική αναπηρία
Authors: Παπασπύρου Αικατερίνη , Τάσση Χριστίνα , Σούλης Σπυρίδων – Γεώργιος , Γεωργίου Αλεξάνδρα
Published: October 2016

Διάφορες καταστάσεις στη ζωή ενός ατόμου, όπως είναι η κινητική αναπηρία, γεννούν οντολογικά ερωτήματα σχετικά με το σκοπό και το νόημα της ζωής. Το να βιώνει κανείς μια κινητική αναπηρία τον θέτει να στοχαστεί τη στάση του ως προς το ζειν. Το νόημα ζωής και οι διαστάσεις του, όπως αίσθηση πληρότητας από τη ζωή, επίτευξη στόχων, ελευθερία επιλογών, θάνατος, διαφοροποιούνται από άτομο σε άτομο και συνδέονται με ποικίλους παράγοντες. Ένας παράγοντας με τον οποίο συσχετίζεται το νόημα της ζωής φαίνεται ότι είναι η συναισθηματική νοημοσύνη, η οποία ορίζεται ως η ικανότητα του ατόμου να αντιλαμβάνεται και να διαχειρίζεται τα συναισθήματα του, όπως και τα συναισθήματα των άλλων. Στο πλαίσιο των προαναφερομένων, πραγματοποιήθηκε έρευνα με σκοπό να διερευνήσει την επίδραση που ασκεί η συναισθηματική νοημοσύνη στην αναζήτηση του νοήματος ζωής. Το δείγμα αποτέλεσαν 60 άτομα με κινητική αναπηρία από τις περιφέρειες της Ηπείρου και της Πελοποννήσου. Ως μεθοδολογικό εργαλείο χρησιμοποιήθηκε ερωτηματολόγιο σταθμισμένο στα ελληνικά δεδομένα. Τα αποτελέσματα της έρευνας καταδεικνύουν ότι η συναισθηματική νοημοσύνη μπορεί εν μέρει να επηρεάσει το νόημα ζωής σε άτομα με κινητική αναπηρία
Εξατομικευμένο Εκπαιδευτικό Πρόγραμμα (ΕΕΠ) για την προαγωγή του παραγόμενου γραπτού λόγου μαθήτριας Α’ Γυμνασίου με ΕΜΔ (Μελέτη περίπτωσης)
Authors: Βλάχου Πολυξένη , Πατσιούδη Αγάθη
Published: October 2016

Οι Ειδικές Μαθησιακές Δυσκολίες (ΕΜΔ) αποτελούν πεδίο έρευνας, ενδιαφέροντος, αλλά και σύγχυσης για μεγάλο αριθμό επιστημόνων, κι όχι μόνο. Κατά τον επικρατέστερο ορισμό, οι ΕΜΔ αφορούν  προβλήματα στις βασικές ψυχολογικές διαδικασίες κατανόησης ή/και χρήσης του λόγου, προφορικού ή γραπτού. Εκδηλώνονται κατά κύριο λόγο ως δυσκολίες σκέψης, μνήμης, αντιληπτικής ικανότητας, ομιλίας, ανάγνωσης, γραφής, ορθογραφίας ή αριθμητικής.

Οι μαθητές με ΕΜΔ συνθέτουν μια εξαιρετικά ανομοιογενή ομάδα ως προς τη φύση, τα χαρακτηριστικά και τον τρόπο εκδήλωσης των δυσκολιών τους. Στην ομάδα αυτή περιλαμβάνονται μαθητές με δυσκολίες στην παραγωγή γραπτού λόγου, που δυσχεραίνουν την επίδοση, την έκφραση και την επικοινωνία μέσω κάθε κειμένου που καλούνται να παράγουν.

Το Εξατομικευμένο Εκπαιδευτικό Πρόγραμμα (ΕΕΠ) αποτελεί το πλαίσιο που εξασφαλίζει στους μαθητές με δυσκολίες την ικανότητα αλληλεπίδρασης με το μαθησιακό περιβάλλον, προσφέροντάς τους τα εχέγγυα για να αναπτύξουν πλήρως τις δεξιότητές τους. Επιπρόσθετα, αποτελεί πεδίο συνεργασίας των γονέων, των εκπαιδευτικών, του προσωπικού των ΚΕ.Δ.Δ.Υ. και όλων των εμπλεκόμενων στην εκπαίδευση των μαθητών, με στόχο τη βελτίωση των συνθηκών μάθησης και των μαθησιακών αποτελεσμάτων. Ως διαδικασία αποτελεί παιδαγωγική και διδακτική πρόκληση. Ως προϊόν είναι μοναδικό, όπως είναι ο κάθε μαθητής, οι δυνατότητες, οι αδυναμίες, τα ενδιαφέροντα και οι ανάγκες του, αλλά και δεσμευτικό προς όλους τους εμπλεκόμενους στην εκπαιδευτική διαδικασία.

Η παρούσα εργασία σκοπό έχει την παρουσίαση περίπτωσης μαθήτριας Α’ Γυμνασίου με ΕΜΔ και προβλήματα κυρίως στην παραγωγή γραπτού λόγου. Συγκεκριμένα, μετά από παρουσίαση του ατομικού-οικογενειακού και σχολικού ιστορικού και σύνταξη του συγγραφικού της προφίλ, δομείται ΕΕΠ που στόχο έχει να προάγει την παραγωγή γραπτού λόγου.
Παρόν και μέλλον της Εσπερινής Εκπαίδευσης στην Ελλάδα: Νομοθετικό πλαίσιο, διαμορφωτικοί παράγοντες – κοινωνικές συνιστώσες, σύγχρονη εκπαιδευτική πραγματικότητα
Authors: Γαλίτης Παντελής
Published: October 2016

Η εσπερινή εκπαίδευση υιοθετήθηκε από την επίσημη εκπαιδευτική πολιτική της χώρας μας σχεδόν έναν αιώνα πριν, προκειμένου να ανταποκριθεί στην υποχρέωση προσφοράς εκπαιδευτικών ευκαιριών, καθώς και να προσφέρει διεξόδους και απαντήσεις σε καίρια κοινωνικά προβλήματα. Έκτοτε, επιχειρήθηκε από την ίδια πολιτική να παγιωθεί ως θεσμός κοινωνικής δικαιοσύνης, αν και οι εκάστοτε εκπαιδευτικές μεταρρυθμίσεις σε αρκετές περιπτώσεις δεν επέτρεψαν στα εσπερινά σχολεία να ανταποκριθούν με συνέπεια σε αυτόν τον κοινωνικό τους ρόλο.

Η παρούσα εργασία θα επιχειρήσει να διερευνήσει τον ρόλο της εσπερινής εκπαίδευσης στην σύγχρονη εκπαιδευτική πραγματικότητα, όπως αυτός προσδιορίζεται από το σχετικό υφιστάμενο νομοθετικό πλαίσιο, τους διαμορφωτικούς παράγοντες και τις εκάστοτε συνιστώσες που αναδεικνύουν την αναγκαιότητα λειτουργίας των εσπερινών σχολείων. Η προσπάθεια αυτή θα ενισχυθεί με την παρουσίαση δεδομένων που αφορούν στην σύγχρονη εκπαιδευτική πραγματικότητα των εσπερινών σχολείων.

 

 
Τα Κοινωνικά Δίκτυα στο Σχολικό Περιβάλλον και η Ανάπτυξή τους
Authors: Κατσιφή-Χαραλαμπίδη Σπυριδούλα , Κατερέλος Γιάννης
Published: October 2016

Από το 2009- 11 στο 8θέσιο Δημοτικό Σχολείο Χολαργού υλοποιήθηκε ένα συστημικό πρόγραμμα, μια έρευνα – δράση, με την αμέριστη συνεργασία του Συλλόγου Γονέων που στόχευε στην Ανάπτυξη των Διαπροσωπικών σχέσεων στο σχολικό περιβάλλον και στην αυτοδιαχείριση της συμπεριφοράς των μαθητών. Επειδή το κλειδί για την κατανόηση των σχέσεων των μαθητών μας βρίσκεται στην κατανόηση των μεταξύ τους δεσμών, εστιάστηκε η προσοχή στα κοινωνικά δίκτυα του εκφοβισμού και της φιλίας. Έτσι αφού ανιχνεύτηκαν με ερωτηματολόγια το Δίκτυο του εκφοβισμού και με κοινωνιόγραμμα το Δίκτυο της φιλίας έγιναν πολλές και παράλληλες δράσεις από τους εκπαιδευτικούς σε όλους τους μαθητές και από το Σύλλογο Γονέων απογευματινά προγράμματα Συμβουλευτικής σε γονείς και σε μαθητές με παιγνιοθεραπευτικές τεχνικές, λαμβάνοντας όμως υπόψη τους κόμβους των κοινωνικών δικτύων και παρεμβαίνοντας σε αυτούς. Τα αποτελέσματα ήταν εντυπωσιακά αλλά για να έχει διάρκεια μια τέτοια παρέμβαση απαιτείται να ενταχθεί στην παιδαγωγική του σχολείου.

 

 
Κοινωνιολογική προσέγγιση των απόψεων μαθητών για το σύστημα εισαγωγής στην Τριτοβάθμια Εκπαίδευση με βάση την έρευνα που πραγματοποιήθηκε στην Ελλάδα (2012-2013)
Authors: Γώγου Λέλα , Καλεράντε Ευαγγελία
Published: October 2016

Στο άρθρο μας καταγράφεται η  έρευνα και τα συμπεράσματα, που βασίζονται στις απόψεις  τελειοφοίτων μαθητών Λυκείου για τις εισαγωγικές εξετάσεις στο Πανεπιστήμιο. Η έρευνα διεξήχθη, κατά τη διάρκεια της οικονομικής κρίσης, το σχολικό έτος 2012-2013. Πραγματοποιήσαμε την έρευνα στην Β΄ Εκπαιδευτική Περιφέρεια Αττικής, χρησιμοποιώντας ημι-δομημένες συνεντεύξεις, σε συγκεκριμένο δείγμα που προέκυψε με τη μέθοδο της χιονοστιβάδας. Επικεντρωθήκαμε στον λόγο των κοινωνικών υποκειμένων, που είναι τελειόφοιτοι Λυκείου, προκειμένου να αναδειχθούν ζητήματα για τη λειτουργία ή δυσλειτουργία του εξεταστικού συστήματος, την αποτελεσματικότητα ή μη αποτελεσματικότητα του και πώς τα ίδια τα υποκείμενα βιώνουν την παρουσία τους στο εκπαιδευτικό περιβάλλον, όπου διαμορφώνουν εκπαιδευτικούς και επαγγελματικούς στόχους.

Στα αποτελέσματα της έρευνας μας επισημαίνουμε ότι φαίνεται οι μαθητές να αποδοκιμάζουν την εξεταστική διαδικασία ως αναποτελεσματική, διότι, ούτε ο γενικότερος στόχος της επιλογής των καλύτερων μαθητών επιτυγχάνεται, ούτε ο μαθητής ικανοποιεί τις προσωπικές του επιθυμίες. Προκρίνουν ένα σύστημα εξετάσεων που προϋποθέτει τη φοίτηση σε σχολές που έχουν  επιλεγεί από μαθητές  που ανταποκρίνονται στα δικά τους ενδιαφέροντα. Επίσης, αναγνωρίζουν ότι η φροντιστηριακή εκπαίδευση είναι μια αναγκαία διαδικασία για την εισαγωγή τους στο Πανεπιστήμιο, διότι το σχολείο δυσλειτουργεί. Στα θέματα που επισημαίνουν  είναι και η αξιολόγηση των εκπαιδευτικών του Λυκείου. Παρατηρούμε ότι επικεντρώνονται σε μετασχηματισμούς δομών, χωρίς να εντάσσουν στις εκπαιδευτικές δομές τις έννοιες του πολιτικού λόγου και τη σημασιολόγηση της κοινωνικής ανισότητας. Παρουσιάζουν μια αποσπασματική προσέγγιση, στην  οποία δεν συναρθρώνται οι προτάσεις τους  με αντίστοιχους πολιτικούς λόγους.
Δημιουργικότητα στην εκπαίδευση Νερό, περιβάλλον και πολιτισμός για παιδιά Δ’ Δημοτικού Διαθεματική προσέγγιση και δημιουργικότητα στην τάξη
Authors: Δεσποίνη Γεωργία
Published: October 2016

Εφαλτήριο για το Project που καλλιέργησε τη δημιουργικότητα στα παιδιά, στάθηκε η χελώνα καρέτα-καρέτα που συνάντησαν στα ελληνικά με τη δασκάλα τους στη Μελέτη Περιβάλλοντος. (βιβλίο Oργανισμού ΟΕΒΔ σελ. 86)

Μετά από πρόταση που έγινε από το σχολείο για συμμετοχή στο διαγωνισμό Γαλλοφωνίας, Cartes postales de Méditerranée, εργαστήκαμε ομαδοσυνεργατικά με τα εξής βήματα:

Συλλέξαμε στοιχεία και πληροφορίες για τη χελώνα

Βρήκαμε σχετικές φωτογραφίες, στοιχεία

Μελετήσαμε τις λέξεις-κλειδιά και τα στοιχεία του διαγωνισμού

Κινηθήκαμε διαθεματικά σε οργανωμένες ομάδες

Εξασφαλίσαμε σταθερά δημιουργικό κλίμα συνεργασίας των ομάδων σε κάθε στάδιο του Project

Δημιουργήσαμε παράγραφο με την ιστορία της χελώνας

Μετατρέψαμε το κείμενο σε στίχους

Μελοποιήθηκε από τη μουσικό του σχολείου το οποίο συνεργάζεται με το τμήμα μουσικών σπουδών του Πανεπιστημίου Αθηνών

Μάθαμε να το τραγουδάμε και ηχογραφήσαμε τις φωνές των παιδιών

Ετοιμάσαμε σχετική μακέτα και το εικαστικό πλαίσιο του σχεδίου δράσης μας

Χορογραφήσαμε τους σταθμούς του ταξιδιού της χελώνας

Στείλαμε το σχέδιο δράσης μας σε φορείς σχετικούς με το περιβάλλον (Αρχέλων…) Κάποιοι μας απάντησαν μάλιστα

Αποσπάσαμε το βραβείο μακέτας 2014 στο Διαγωνισμό Γαλλοφωνίας

Παρουσιάσαμε όλη την προσπάθεια στο Γαλλικό Ινστιτούτο Ελλάδος
Διδακτική Αγγλικών ως ξένη γλώσσα σε μαθητές με προβλήματα όρασης: oι διδακτικές πρακτικές που αξιοποιούν οι καθηγητές Αγγλικών
Authors: Ευσταθίου Αθανασία , Πολυχρονοπούλου Σταυρούλα
Published: October 2016

Ο σκοπός αυτής της μελέτης είναι να διερευνήσει τις διδακτικές πρακτικές που αξιοποιούν οι καθηγητές Αγγλικών όταν διδάσκουν μαθητές με προβλήματα όρασης. Η παρούσα μελέτη αποτελεί μέρος μιας πιο εκτεταμένης έρευνας που διεξήχθη στα πλαίσια διδακτορικής διατριβής. Οι 80 συμμετέχοντες του ηλεκτρονικού ερωτηματολογίου, καθώς και δέκα εξ αυτών που επίσης συμμετείχαν σε ημιδομημένες συνεντεύξεις ανέφεραν τον βαθμό αξιοποίησης των διδακτικών πρακτικών από τους ίδιους. Εξετάστηκαν ακόμα οι δυσκολίες αξιοποίησης των διδακτικών πρακτικών, καθώς και οι σχετικές ανησυχίες των εκπαιδευτικών. Οι περισσότεροι εκπαιδευτικοί ανέφεραν ότι όταν διδάσκουν μαθητές με προβλήματα όρασης χρησιμοποιούν τις περισσότερες φορές τη χωροθέτηση των μαθητών και την προνομιακή θέση τους στην τάξη, τον επιπλέον χρόνο στα διαγωνίσματα και την καλλιέργεια της ακουστικής κατανόησης και μνήμης. Επιπλέον, από τις συνεντεύξεις φάνηκε ότι οι εκπαιδευτικοί που εργάζονταν εκτός της γενικής τάξης σε μικρές ομάδες ή σε ατομικό επίπεδο αξιοποιούσαν περισσότερες διδακτικές πρακτικές σε σχέση με τους εκπαιδευτικούς που δίδασκαν εντός της γενικής τάξης. 
Δημιουργία προγράμματος ειδικής αγωγής και εκπαίδευσης με έμφαση στις συναισθηματικές δυσκολίες.
Authors: Δροσινού - Κορέα Μαρία , Γρηγοροπούλου Σταυρούλα
Published: October 2016

Οι μαθητές με μαθησιακές δυσκολίες και προβλήματα συμπεριφοράς στο δημοτικό σχολείο δεν τυγχάνουν πάντα της υποστήριξης ειδικού παιδαγωγού πέραν του δασκάλου γενικής αγωγής. Σκοπός της παρούσας μελέτης είναι η δημιουργία ενός προγράμματος Ειδικής Αγωγής και Εκπαίδευσης (ΕΑΕ) για την υποστήριξη μαθητών που φέρουν διάγνωση για μαθησιακές δυσκολίες.

Η έρευνα διεξάγεται στο πεδίο της ΕΑΕ και αξιοποιεί καταγραφές που εστιάζονται σε μελέτη περίπτωσης μιας μαθήτριας 11 ετών (E’ τάξη) με διαγνωσμένες μαθησιακές δυσκολίες στη φωνολογική ενημερότητα (Πόρποδας, 2002) και διαπιστωμένες συναισθηματικές δυσκολίες, η οποία φοιτά σε δυσπρόσιτο διθέσιο δημοτικό σχολείο της επαρχίας. Η μεθοδολογία είναι μεικτή και αποτελείται από ποσοτικά και ποιοτικά δεδομένα (Αβραμίδης & Καλύβα, 2006). Για την υποστήριξη της μαθήτριας σχεδιάζεται ένα Στοχευμένο Ατομικό Δομημένο Ενταξιακό Πρόγραμμα Ειδικής Αγωγής και Εκπαίδευσης (ΣΑΔΕΠΕΑΕ).

Στα αποτελέσματα βρέθηκε ότι το στοχευμένο πρόγραμμα κατάφερε να καλύψει συγκεκριμένες ιδιαίτερες ανάγκες αφού δημιουργήθηκε κατάλληλα, ώστε να βρίσκεται σε συμφωνία με τις ατομικές δυνατότητες, να καλύπτει τις αδυναμίες και να ανταποκρίνεται στα προσωπικά ενδιαφέροντα της μαθήτριας (Υπ.Ε.Π.Θ.-Π.Ι., 2009).

Συμπερασματικά, φαίνεται ότι εξατομικευμένα προγράμματα όπως το ΣΑΔΕΠΕΑΕ μπορούν να σχεδιάζονται και να υλοποιούνται για την υποστήριξη όλων των μαθητών με μαθησιακές δυσκολίες που φοιτούν στο γενικό σχολείο.
Η κοινωνική ενσωμάτωση των ατόμων με προβλήματα ακοής μέσω Νέων Τεχνολογιών
Authors: Στρούβαλη Στυλιανή
Published: October 2016

Η πληροφορική και οι τεχνολογίες των τηλεπικοινωνιών με τις εφαρμογές τους έχουν προσφέρει πληθώρα ευκαιριών για κοινωνική αλληλεπίδραση και δραστηριότητες, ειδικά για τα άτομα με αναπηρίες. Συγκεκριμένα, για τα άτομα με προβλήματα ακοής, τα οποία πολλές φορές δεν κατανοούν τη γραπτή γλώσσα και συνομιλούν κυρίως στη νοηματική, είναι απαραίτητη η εφαρμογή πολυμέσων για την επικοινωνία τους. Η παρούσα εργασία πραγματεύεται τα χαρακτηριστικά που διευκολύνουν τη δημιουργία μιας διαδικτυακής κοινότητας κωφών, με στόχο την επικοινωνία και την πληροφόρησή τους για τρέχοντα ζητήματα. Σκοπός της εργασίας είναι να αναδείξει πλατφόρμες τηλεκπαίδευσης, λογισμικά αναγνώρισης της νοηματικής γλώσσας, αλλά και άλλες εφαρμογές διευκόλυνσης της επικοινωνίας που αναπτύσσονται στο πεδίο της πληροφορικής για τους μη ακούοντες.Οι παραπάνω πολυμεσικές εφαρμογές στοχεύουν στη βελτίωση της επαγγελματικής κατάρτισης των ατόμων με προβλήματα ακοής. Επίσης, συμβάλλουν στη μείωση των συναισθημάτων αποτυχίας, που μπορεί να οφείλονται στον αποκλεισμό των ατόμων αυτών από το πολιτικό, κοινωνικό και εργασιακό γίγνεσθαι.
Πραγματολογία και προβλήματα λόγου – τρόποι αντιμετώπισης
Authors: Ζαχάκου Ζωή
Published: October 2016

Η επικοινωνία μας με τους άλλους ανθρώπους είναι αυτή που μας καθορίζει από τα πρώτα λεπτά κιόλας της ζωής μας. Διαφορετικοί τρόποι επικοινωνίας από διαφορετικούς ανθρώπους σε διαφορετικές κοινωνικές ομάδες. Ωστόσο, συχνό είναι το φαινόμενο άνθρωποι να μην μπορούν να επικοινωνήσουν: να μην κατανοούν τα λεγόμενά των άλλων, να μη μπορούν να εκφράσουν αυτό που επιθυμούν να πουν ή ακόμα και να παρανοούν αυτά που τους λέγονται.

Για την κατανόηση του προβλήματος αυτού στην παρούσα αναπτύσσεται συνοπτικά το τι είναι η γλωσσολογία και τι η πραγματολογία, ώστε να γίνει αντιληπτή μια από τις βασικές αιτίεςτων προβλημάτων επικοινωνίας: η αδυναμία ή και η απουσία πραγματολογικής ικανότητας, καθώς και το αν υπάρχουν – και ποιες είναι αυτές – διαφορές στον πραγματολογικό τομέα ανάλογα με το φύλο. Ολοκληρώνοντας, παρουσιάζονται τρόποι πρόληψης αλλά και αντιμετώπισης των πραγματολογικών αυτών αδυναμιών.

Συμπερασματικά, η κατάκτηση της πραγματολογίας συμβάλλει σημαντικά στην ικανότητα της επικοινωνίας ανεξάρτητα από το φύλο καιεπομένως,προλαμβάνουμε και αντιμετωπίζουμε έγκαιρα τις δυσκολίες που προκύπτουν ανάλογα με την ιδιαιτερότητα του κάθε παιδιού κι όχι ανάλογα με το φύλο του. 
Xαρισματικοί Μαθητές με Μαθησιακές Δυσκολίες (2E)
Authors: Ζήκα Ειρήνη
Published: October 2016

Οι χαρισματικοί μαθητές με δυσκολίες μάθησης συνιστούν μία ετερογενή ομάδα που δεν έχει τύχει περαιτέρω προσοχής και διερεύνησης στα εγχώρια ύδατα, λόγω απουσίας πληροφόρησης από μέρους της πολιτείας και ανεπαρκούς επιμόρφωσης και κατάρτισης, όλων των εμπλεκόμενων φορέων αλλά και των εκπαιδευτικών.
     Σκοπός της έρευνας καθίσταται η συνοπτική εννοιολογική οριοθέτηση και παρουσίαση εννοιών όπως η χαρισματικότητα και οι μαθησιακές δυσκολίες με αναφορά σε κάποιες ημερομηνίες-σταθμούς. Έπεται η παρουσίαση των μαθητών που φαίνονται να εμπίπτουν και στις δύο παραπάνω κατηγορίες, γνωστοί στην ξένη βιβλιογραφία και ως 2E (Double Exceptionality/Twice Exceptional), διπλά ιδιαίτεροι.

     Κατόπιν, αναφέρονται οι δυσκολίες εντοπισμού τους και οι κατηγορίες που συγκροτούν βάσει των χαρακτηριστικών τους. Επιπλέον, γίνεται λόγος για την ανίχνευσή τους, τα χαρακτηριστικά τους στο σχολικό πλαίσιο με ενδεικτικές στρατηγικές και τεχνικές γύρω από τη διδασκαλία τους αλλά και συνιστώμενες παρεμβάσεις στο αναλυτικό πρόγραμμα. Αποτυπώνονται οι κατευθυντήριες γραμμές που μπορούν να βοηθήσουν τους επαγγελματίες να αναπτύξουν προγράμματα κάλυψης των ειδικών αυτών εκπαιδευτικών αναγκών.

    Στο τελευταίο μέρος, δίνεται έκταση στο πώς διδάσκονται αυτοί οι μαθητές, στον ρόλο που καλείται να διαδραματίσει ο σχολικός σύμβουλος, με αναφορά και σε ένα παράδειγμα προγράμματος που αναπτύχθηκε για τα εν λόγω παιδιά.

    Στα συμπεράσματα δίνεται έμφαση στον ορισμό άλλη μία φορά διευκρινιστικά, στο κατάλληλο εκπαιδευτικό περιβάλλον ως ρυθμιστή της αξιοποίησης των ταλέντων και της αντιμετώπισης των ελλειμμάτων των μαθητών και στην αναδιάρθρωση του συστήματος προς κάλυψη των αναγκών. Επιπρόσθετα υποδεικνύεται ο έγκαιρος εντοπισμός για έγκαιρη παρέμβαση με συνεχή επιμόρφωση, η ορθή επιλογή διαγνωστικών εργαλείων, η αντισταθμιστική εκπαίδευση, η χρήση συμβουλευτικής και η συνεργασία σχολείου, οικογένειας, ειδικού επιστημονικού προσωπικού και εξωτερικών φορέων, υπό την αιγίδα της Πολιτείας προς μία στοχευμένη κατεύθυνση με γνώμονα το παιδί.
Η νοητική παγίδα της αβασάνιστης ευχαρίστησης στην κοινότητα του διαδικτύου
Authors: Καλοσπύρος Νικόλαος , Παγοροπούλου Άννα
Published: October 2016

Η παρακολούθηση του διαδικτύου σε συνθήκες πλήρους αφοσίωσης από νεαρούς χρήστες των Η/Υ, παιδιά και εφήβους, χαρακτηρίζει πλέον σε ανησυχητικό βαθμό τη σημερινή κοινωνία. Η ανησυχία εντείνεται για τους ειδικούς σε επίπεδο αμεσότητας πρόσληψης της ανεξέλεγκτης πληροφορίας και παράκαμψης του συνειδησιακού ελέγχου, καθώς η εντύπωση της άμεσης, πρόχειρης και εύκολης ευχαρίστησης από τη συμμετοχή στην εικονική πραγματικότητα του διαδικτύου υποκαθιστά τη ζωντανή κοινότητα και τις διαπροσωπικές σχέσεις. Η έρευνά μας επικεντρώνεται στην εξέταση ποιοτικών μελετών επί του θέματος, στον ορισμό της έννοιας της «νοητικής παγίδας» ως ολισθήματος καθ’ υποτροπήν σε συνάφεια με την εντύπωση της εύκολης ηδονής (εξεταστέας στον άξονα της αριστοτελικής θεώρησης και της νεώτερης ψυχαναλυτικής ερμηνείας), και στη βιβλιογραφική τεκμηρίωση των νευροψυχολογικών αντιδότων με κοινωνική-πολιτισμική παράμετρο.
Έμφυλες αναπαραστάσεις στα σχολικά εγχειρίδια: μια ανθρωπολογική προσέγγιση
Authors: Κάλφα Μαρία
Published: October 2016

Στο πλαίσιο αυτού του συνεδρίου, επιχείρησα  να  προσεγγίσω τις έμφυλες αναπαραστάσεις των σχολικών εγχειριδίων και πως αυτές δημιουργούν πρότυπα για το εκάστοτε  φύλο σε συνάρτηση με διάφορες συνιστώσες όπως το επάγγελμα, τις υποχρεώσεις κ.λπ. Το σχολικό περιβάλλον που θα μπορούσε να θεωρηθεί  ουδέτερο ως προς σεξιστικά πρότυπα και τις  διακρίσεις, δεν τα καταφέρνει, αν αναρωτηθεί κανείς ότι οι εικόνες των βιβλίων αναπαράγουν τις ήδη υφιστάμενες ‘διαφορές’. Η ευαισθητοποίηση των μαθητών και των εκπαιδευτικών απέναντι σε θέματα φύλου και η επανανοηματοδότηση των υφιστάμενων αντιλήψεων δύναται να ενεργοποιηθεί με την ευρύτερη μεταβολή παρωχημένων απόψεων και πρακτικών που αντανακλώνται τόσο στον προφορικό και γραπτό λόγο, όσο και στις αναπαραστάσεις (των φύλων εν προκειμένω) στα σχολικά εγχειρίδια.
Αποτίμηση εφαρμογής εκπαιδευτικού προγράμματος «Σκυταλοδρομία Ανάγνωσης» στην ανάπτυξη του εγγραμματισμού των μαθητών της Στ΄ Δημοτικού
Authors: Καππάτου Αναστασία , Παπαθανασίου Πετρούλα
Published: October 2016

Η παρούσα δημοσίευση αποσκοπεί στην παρουσίαση του εκπαιδευτικού προγράμματος ανάπτυξης της παιδικής εγγραμματοσύνης με τίτλο «Σκυταλοδρομία Ανάγνωσης» που έλαβε χώρα κατά τα σχολικά έτη 2013-15 με αποδέκτες τους μαθητές της Στ΄ τάξης του Πειραματικού Δημοτικού Σχολείου Φλώρινας. Ειδικότερα, γίνεται μνεία στη σκοποθεσία και τη φιλοσοφία του προγράμματος, στους επιμέρους στόχους που τέθηκαν από τις υπεύθυνες εκπαιδευτικούς, καθώς και στις παράλληλες δράσεις που πραγματοποιήθηκαν στα πλαίσια υλοποίησης του προγράμματος. Τέλος, με έναυσμα την ολοκλήρωση της διετούς εφαρμογής του εκπαιδευτικού προγράμματος πραγματοποιήθηκε μια απόπειρα αποτίμησής του από τους ίδιους τους μαθητές που συμμετείχαν σε αυτό. Αναλυτικότερα, οι μαθητές μέσω των απαντήσεων που κλήθηκαν να δώσουν σε ερωτήσεις που περιλαμβάνονταν σε αντίστοιχο ερωτηματολόγιο είχαν τη δυνατότητα να αξιολογήσουν οι ίδιοι το εκπαιδευτικό πρόγραμμα στο οποίο έλαβαν ενεργό μέρος. Με τον τρόπο αυτό κρίνουμε ότι οι υπεύθυνες εκπαιδευτικοί εισέπραξαν την αναγκαία ανατροφοδότηση για την επίτευξη των στόχων του προγράμματος και την καλλιέργεια του εγγραμματισμού που συνιστούσε και τον απώτερο σκοπό του.
Αξιοποίηση της Συναλλακτικής Ανάλυσης ως μοντέλου συμπεριφοράς και επικοινωνίας στην διαπολιτισμική επικοινωνία διδάσκοντα και μαθητών μιας πολυπολιτισμικής τάξης
Authors: Καρακατσάνη Ελένη , Τσούνη Βασιλική
Published: October 2016

Ο πολιτισμικός πλουραλισμός σε Ευρωπαϊκό και Παγκόσμιο επίπεδο επηρέασε και την πολιτισμική σύνθεση του ελληνικού σχολείου, εξαναγκάζοντας κατά κάποιο τρόπο την ελληνική πολιτεία, να λάβει μέτρα εκπαιδευτικής πολιτικής (όπως το πρόγραμμα «ΔΙΑΠΟΛΙΣ» έως το 2014) για την αποτελεσματικότερη λειτουργία των πολυπολιτισμικών τάξεων που διαμορφώνονται. Στόχος της παρούσας εργασίας είναι να προσεγγίσει την πολυπολιτισμική τάξη με τη στρατηγική της διαπολιτισμικής αγωγής και με εργαλείο ένα μοντέλο επικοινωνίας και συμπεριφοράς, αυτό της Συναλλακτικής Ανάλυσης (Τransactional Αnalysis), που μπορεί να αποδειχθεί εξαιρετικά χρήσιμο στη δημιουργία σχολικού υποστηρικτικού - επικοινωνιακού κλίματος. Για το σκοπό αυτό αναφερόμαστε στον τρόπο δημιουργίας διαπολιτισμικού κλίματος στην πολυπολιτισμική τάξη και στο ρόλο της επικοινωνιακής συμπεριφοράς από την πλευρά του διδάσκοντα σε αυτό και καταλήγουμε στην ανάλυση των στοιχείων της Συναλλακτικής Ανάλυσης της συμπεριφοράς και τον τρόπο με τον οποίο μπορεί να συμβάλλει ως θεωρητικό υπόβαθρο στη διαπολιτισμική ετοιμότητα του εκπαιδευτικού.

 
Εκπαιδευτική πολιτική για την ετερότητα και τη διαφορετικότητα στην Ελλάδα: μία ανασκόπηση του θεσμικού πλαισίου
Authors: Καραμητόπουλος Θεόδωρος
Published: October 2016

Η εργασία πραγματεύεται την εξέλιξη του θεσμικού πλαισίου για την ετερότητα και τη διαφορετικότητα στην Ελλάδα κατά την περίοδο της μεταπολίτευσης. Σκοπό της εργασίας αποτελεί η διαπραγμάτευση της εκπαιδευτικής πολιτικής στην Ελλάδα στο σκέλος της ετερότητας και στο σκέλος της αναπηρίας μέσω της συνοπτικής παρουσίασης της εξέλιξης του νομοθετικού πλαισίου για τη διαπολιτισμική και ειδική εκπαίδευση, η οποία δύναται να επιτρέψει την καλύτερη κατανόηση του εκπαιδευτικού γίγνεσθαι από τον σύγχρονο μελετητή της εκπαίδευσης. Η μελέτη της εξέλιξης του θεσμικού πλαισίου οδήγησε σε μία κριτική συσχέτιση των παρατηρήσεων που πραγματοποιήθηκαν για τις δύο δομές. Συνδυαστικά, κύρια διαπίστωση της ερευνητικής προσπάθειας αποτελεί η απουσία μακροπρόθεσμου σχεδιασμού τόσο για τις δύο δομές σε εθνικό επίπεδο, καθώς το σύνολο των νομοθετικών παρεμβάσεων εισήχθησαν και υλοποιήθηκαν μάλλον αποσπασματικά. Επίσης, παραμένει υπό συζήτηση αν και κατά πόσο το θεσμικό πλαίσιο κατόρθωσε να αντιμετωπίσει τις προκλήσεις που αντιμετωπίζουν η διαπολιτισμική και ειδική αγωγή. Συμπερασματικά, η εξέλιξη της ελληνικής εκπαιδευτικής πολιτικής των τελευταίων ετών χαρακτηρίζεται από έντονες αλλαγές. Παρά τις νομοθετικές παρεμβάσεις σε ζητήματα της διαπολιτισμικής και ειδικής εκπαίδευσης, θα ήταν αναληθές να υποστηριχθεί ότι έχουν αντιμετωπιστεί αποτελεσματικά τα ποικίλα προβλήματα που επιτακτικά ζητούν λύση στις δύο αυτές κατηγορίες της εκπαίδευσης.